রাজনৈতিক পালাবদলে রাজারা যেমন আসে যায়, তেমনই যে কোনও ধরনের বাজারেই ‘ট্রেন্ড’-এর আসা যাওয়া লেগে থাকে। এই ‘ট্রেন্ড’ যেহেতু কোনও বস্তু নয়, একটি আইডিয়া এবং সংখ্যাতাত্ত্বিক বিশ্লেষণের ফসল, তাই তার কোনও সুনির্দিষ্ট সংজ্ঞাও হয় না। 
এই মুহূর্তে যা চলছে, সেটাই ট্রেন্ড। ল্যাজে ল্যাজে এসে পড়ে যে শব্দটি, তা হল ‘ট্রেন্ডসেটার’। কে তিনি বা কারা তাঁরা? চলতি ট্রেন্ডকে ভেঙে নতুন ট্রেন্ডের সূচনা করেন ‌যিনি বা যাঁরা। বাংলা টেলিভিশনের মেনস্ট্রিম যদি ফিকশন হয়ে থাকে, তবে সম্প্রতি জি বাংলা-র ‘রাণী রাসমণি’ বহুদিন পরে জমকালো পিরিয়ড ড্রামার পুরনো ট্রেন্ডকে জাগিয়ে তোলে। 

এই বিষয়ে অন্যান্য খবর

ধারাবাহিক শুরু হতে না হতেই কেন বিয়ে হয়ে যায় নায়ক-নায়িকার
উৎকণ্ঠা টেলিপাড়ায়! কী হবে ‘শুভদৃষ্টি’ ও ‘রেশমঝাঁপি’ ধারাবাহিকের ভবিষ্যৎ 


‘রাণী রাসমণি’-র টিআরপি ফলাফল দেখে এমনকী ইউনিট সদস্যরাও চমকে গিয়েছিলেন। দর্শক যে সোশ্যাল ড্রামা দেখতে দেখতে বিরক্ত, নতুন কিছু চাইছেন— এমন কথাই ড্রপ খেতে থেকেছে বাংলা টেলিপাড়ায়। তাই বলা যায়, প্রায় ব্যাক টু ব্যাক শুরু হয় স্টার জলসা-র ‘সন্ন্যাসী রাজা’ ও ‘গোপাল ভাঁড়’। শেষেরটি যদিও আধা-কাল্পনিক। কারণ, গোপাল ভাঁড় আদৌ কোনও ঐতিহাসিক চরিত্র কি না, সেই নিয়ে গবেষক-পণ্ডিতদের বিতর্ক রয়েছে। 

‘ভক্তের ভগবান শ্রীকৃষ্ণ’ ধারাবাহিকের একটি দৃশ্য়। ছবি: ধারাবাহিকের ফ্যানপেজ থেকে
‘রাণী রাসমণি’, ‘সন্ন্যাসী রাজা’ এবং ‘গোপাল ভাঁড়’ নিয়ে যখন প্রচণ্ড হাইপ তৈরি হচ্ছে, তার বেশ কিছুটা আগে থেকেই নতুন একটি ট্রেন্ডের সলতে পাকানো চলছিল। তা হল ভক্তিমূলক ট্রেন্ড। আকাশ ৮-র ‘জগজ্জননী মা সারদা’ খুব কম বাজেটে অথচ যত্নে তৈরি একটি পিরিয়ড বায়োপিক হলেও শ্রীরামকৃষ্ণদেব, সারদা দেবী, স্বামী বিবেকানন্দের ভক্তি-দর্শনই কিন্তু মূল উপজীব্য।  
তার প্রায় বছরখানেক পরে শুরু হয় কালারস বাংলা-র ‘মহাপ্রভু শ্রীচৈতন্য’। এই ধারাবাহিকটি যত সময় এগিয়েছে ততই ভক্তিমূলক বায়োপিকের বদলে হয়ে উঠেছে একটি জগাখিচুড়ি। এর কিছুটা বৈষ্ণবদর্শনের আভাস, কয়েক চামচ ইতিহাস আর বাকিটা আপন মনের মাধুরী মিশায়ে রচিত না-পৌরাণিক না-অলৌকিক বর্ণন। অথচ নব্বই দশকের শেষের দিকে, দেবাংশু সেনগুপ্ত পরিচালিত ও যিশু সেনগুপ্ত অভিনীত ‘মহাপ্রভু’ ধারাবাহিকটি মাইলস্টোন হয়ে উঠেছিল রক্তমাংসের নিমাইয়ের গল্প বলেই। 

‘মহাপ্রভু শ্রীচৈতন্য’ ধারাবাহিকের একটি দৃশ্য। ছবি: ভুট অ্যাপ থেকে
কিন্তু মোদ্দা কথা হল, গত দেড়-দু’বছরে জি বাংলা-র  ‘এসো মা লক্ষ্মী’, স্টার জলসা-র ‘ভক্তের ভগবান শ্রীকৃষ্ণ’, আকাশ ৮-এর ‘জগজ্জননী মা সারদা’ ও কালারস বাংলা-র ‘মহাপ্রভু শ্রীচৈতন্য’ যে জমি তৈরি করে দিয়েছে দর্শকের মনে, সেই জমি আরও খানিকটা পাকাপোক্ত করেছে কালারস টিভি-র ‘শনি’ ও ‘মহাকালী’-র ডাবিং করা বাংলা ভার্সন। (আরও বেশ কিছু ভক্তিমূলক ধারাবাহিক ঘটেছে অবশ্য এর মধ্যেই, তবে সেগুলির মান বেশ নিম্ন ছিল তাই উল্লেখ না করাই ভাল)। 
যে দর্শক মনে করেন, এই ধারাবাহিকগুলি কেউ দেখে না বাংলায়, তাঁরা ভুল মনে করেন। গত কয়েক সপ্তাহের টিআরপি ফলাফল বলছে, কালারস বাংলা-য় এই মুহূর্তে হায়েস্ট টিআরপি ধারাবাহিক হল ‘শনি’। 

বাঁদিকে ‘শনি’ ও ডানদিকে ‘মহাকালী’ ধারাবাহিকের দু’টি দৃশ্য। ছবি: কালারস বাংলার ফেসবুক পেজ থেকে
তাই ওই একই চ্যানেলে ‘মনসা’-র আবির্ভাব খানিকটা অবশ্যম্ভাবী ছিল। কিন্তু জি বাংলা-র ‘জয় বাবা লোকনাথ’-এর প্রোমো রিলিজ হওয়ার পরে মোটামুটি বলা যায় যে বাংলা টেলিভিশনে অন্তত কিছুদিন বেশ জাঁকিয়ে বসবে ‘ভক্তিমূলক’ ট্রেন্ড। বিশেষ করে যখন টেলিপাড়ায় প্রবল গুঞ্জন যে ‘শ্রীকৃষ্ণ’, ‘শ্রীচৈতন্য’, ‘লোকনাথ বাবা’-র পরে, এবার আসছেন ‘মহেশ্বর’। ২০১১ সালে সানন্দা টিভি-তে ‘ভোলা মহেশ্বর’ ছিল বেশ জনপ্রিয় একটি ধারাবাহিক। তার পরে আর মহাদেব-কে খুব একটা প্রয়োজন হয়নি বাংলা টেলিভিশনে। কিন্তু আবারও তাঁর আবাহন হতে পারে বলে শোনা যাচ্ছে। 

ছবি: ধারাবাহিকের প্রোমো থেকে
তবে শেষ পর্যন্ত কী হয় বলা যায় না। এমন অনেক প্রজেক্টের কথা টেলিপাড়ায় কান পাতলে শোনা যায়, যেগুলি লুকসেটিং এমনকী প্রোমো শ্যুটিং হওয়ার পরেও বাতিল হয়ে গিয়েছিল। তবে ‘মহেশ্বর’ না এলে অন্য কেউ আসতেই পারেন, নিদেনপক্ষে ‘ওলাবিবি’ বা ‘ঘেঁটুদেব’ অথবা ‘সত্যনারায়ণ’। শেষেরটিতে সাম্প্রদায়িক সম্প্রীতির বার্তাও থাকবে। বাংলাদেশের দর্শক টানতে সুবিধা হবে। অথবা ‘রম্ভা’, ‘মেনকা’ বা ‘ঊর্বশী’-র মতো স্বর্গীয় অপ্সরাদের নিয়ে কোনও ধারাবাহিক কেন নয়? উইমেন এমপাওয়ারমেন্ট-প্রেম-প্রীতি-ভালবাসা-লালসা সবই থাকতে পারে চিত্রনাট্যে। আর এক নতুন ট্রেন্ডের সূচনা হতে পারে বাংলা টেলিজগতে। কনটেন্ট ক্রিয়েটররা ভেবে দেখতে পারেন কিন্তু!